Datum vir heropening van skole eers later bekend | Netwerk24
Sokkerjaar dalk iets van die verlede
Die sokkerjaar kan iets van die verlede wees as wedstryde nie teen die einde van Junie hervat kan word nie, waarsku Aleksander Ceferin, Uefa-president.
Uitstelmanna uit die hemel vir SA
Die uitstel van die Olimpiese Spele is in sommige opsigte 'n tweesnydende swaard – maar vir Suid-Afrika se medaljekanse in Tokio is dit oorwegend positief.
Gholfster, gesin veilig ná huisbrand
Die herehuis van die Amerikaanse gholfspeler Davis Love III is Vrydagoggend op Sea Island, Georgia, in 'n verwoestende brand in puin gelê.
Hou jou hoed vas, want 'n stormagtige rit lê voor wanneer markte Maandag ná Suid-Afrika se afgradering tot volslae rommelstatus oopmaak.
'Juis nóú is daar vir SAL geleenthede'
Die bankrot Suid-Afrikaanse Lugdiens se sakeredders gooi nog lank nie tou op nie en is trouens besig om geleenthede wat die Covid-19-pandemie bied, te probeer benut.
Nou is nié die tyd om aandele te verkoop
Die vryval van aanadeelpryse te midde van vrese oor Covid-19 en 'n wêreldresessie, het plaaslike beleggers angstig oor hul aftreegeld.
Casper val (weer) kort voor nuwe TV-reeks begin
Die komediant Casper de Vries het hom weer te pletter geval – dít nadat hy in Desember 2018 tydens 'n nagwandeling in Linden geval en homself pimpel en pers beseer het.
Datum vir heropening van skole eers later bekend
Deur Sarel van der Walt 26 Maart 2020 17:55
Angie Motshekga, minister van basiese onderwys, sê ouers en die gemeenskap moet hulle nie steur aan boodskappe op sosiale media oor wanneer die skole sal heropen nie.
Die departement sal later dié datum bekend maak, het Motshekga Donderdagmiddag op 'n nuuskonferensie in Pretoria gesê.
Sy het Donderdagoggend 'n telefoniese konferensie met die lede van die raad van onderwysministers (Cem) oor die huidige situasie gehad om te besin oor planne hoe om skoolkinders te help.
Motshekga sê dit is nie moontlik om nou al te sê wanneer die skole, wat op 18 Maart gesluit is, weens die gevaar van die Covid-19-pandemie sal heropen nie. Alles hang af van die omvang van die pandemie.
"Ek kan regtig nie sê wanneer dit sal gebeur nie. Ons monitor die situasie deurentyd."
Hou kinders veilig
Die minister het 'n beroep op ouers en lede van die gemeenskap gedoen om in die drie weke wat die nasionale staat van inperking van krag is, seker te maak kinders is veilig van allerlei gevare. Dit sluit in die misbruik van alkohol of dwelms, en angstigheid wat veroorsaak word deur alles rakende die Covid-19-pandemie.
"Moenie kinders alleen laat nie en wees asseblief op die uitkyk vir depressie en bied hulle deurentyd ondersteuning," het Motshekga gesê.
"Dit is ook belangrik om deurlopend met die kinders te praat oor die bevordering van gesondheid en veiligheid in die huis. Lê veral klem op persoonlike higiëne."
Die minister sê 'n herstelplan word tans opgestel om in werking te stel wanneer die skole heropen.
"Ons moet onder meer beplan hoe ons verlore tyd sal kan inhaal. Dit kan insluit dat ons langer klastye kan instel, of die skooltermyne kan verander. Ons het 'n baie goeie verhouding met private skole en glo hulle sal moontlik ook by ons planne inskakel.
"Daar is ook moontlike planne vir hoe leerlinge tydens die inperking gehelp kan word. Niks is egter nog gefinaliseer nie."
Die Verenigde Nasies (VN) se kinderfonds (Unicef) en die nasionale onderwys-samewerkingsfonds ondersteun die departement, sê die minister. Old Mutual het R50 miljoen beskikbaar gestel vir hulp.
Die ondersteuningsprogramme sluit onder meer in die aanbieding van lesse op radio en televisie vir veral matriekleerlinge. Die SAUK, DStv, e.tv en maatskappye soos Telkom, Vodacom, Cel C en MTN het reeds hul hulp aangebied sodat klasse op aanlyn platvorms aangebied kan word. Die skedule is op die departement van basiese onderwys se webwerf beskikbaar.
Motshekga het ook 'n beroep op ouers gedoen om in die tyd van inperking toe te sien dat hul kinders geleer word om vir die lekker te lees.
"Ons vra julle om asseblief vir die kinders tyd te maak om te lees, om saam met hulle te lees, vir hulle te lees en stories te deel. Boeke vir 'n lekkerlees-ervaring is ook op die departement se webwerf beskikbaar."
Die minister sê sy is baie bekommerd oor kinders wat in skooltyd deel is van die departement se voedingsprogram.
"Omdat ons nie nou daarmee kan voortgaan nie, het ons met die departement van maatskaplike ontwikkeling gepraat oor die voeding van arm gemeenskappe."